
			O xurado da duodécima edición do Premio Raiña Lupa de Literatura Infantil e Xuvenil, convocado pola Deputación da Coruña, formado por Marilar Aleixandre, Andrea Maceiras, Eva Mejuto e Ánxela Gracián, actuando como presidenta Goretti Sanmartín Rei e como secretaria Mercedes Fernández-Albalat Ruiz, acordou declarar gañadora a obra O Grupo de An Alfaya.

			Ás persoas especialmente vulnerables,
que resisten, malia as adversidades,
pois os seus testemuños serven de espello
das profundas eivas da sociedade.

		

	
		
			I

		

	
		
			SANDRA

			Boa tarde… Antes de comezar a sesión de hoxe quero agradecer expresamente a vosa valentía por achegarvos aquí, pois non é nada doado destripar vivencias íntimas diante de xente descoñecida. Daquela, gratifícame moito a vosa presenza no Centro Cívico.

			Xa me coñecedes da primeira xuntanza, mais, por se alguén anda aos biosbardos, lémbrovos o meu nome e a miña función neste proxecto: son Sandra e coordino o Grupo.

			Sei que se perdemos o foco a linguaxe pode resultar perversa; eu mesma, malia ser consciente diso, ás veces non consigo atopar unha voz axeitada que abarque as persoas ás que me dirixo, e aínda que o sábado pasado recibistes de min información detallada de cal é o obxectivo deste encontro semanal, non obstante, deixádeme que insista no feito de que este é un programa de barrio cuxos protagonistas sodes vós: cinco persoas con cinco vidas distintas, todas elas igualmente importantes sen excepción.

			Despois da reunión que mantivemos xunto coas vosas familias, que aceptásedes repetir a experiencia acudindo de novo ao local quizais signifique que lle atopastes proveito ao convite, que houbo algo que espertou a vosa curiosidade ou o voso interese, ou mesmo que simplemente vos sentides con forza para ofrecer o voso testemuño. Sexa cal sexa a motivación pola que vos achegastes, o único que me importa é que a decisión fose vosa, libre e voluntaria.

			Na anterior xornada intentei explicarvos con claridade en que ía consistir esta aventura, analizando as vantaxes e os inconvenientes. Se todo vai ben, e se vós queredes, haberá sucesivas sesións onde poñeremos a andar o proxecto; o voso proxecto.

			Como podedes observar, o Grupo quedou reducido dende aquel primeiro encontro. As razóns son varias. Unha delas, a principal, é que ademais do voso consentimento para participar neste programa, tamén precisamos da autorización das familias ou titores legais, porque aínda sodes menores. No primeiro caso houbo quen non se viu con forzas para compartir a súa intimidade, e no segundo, o que motivou a baixa foron as suspicacias e a negativa da familia; perfectamente comprensibles ambas as situacións porque imos traballar con material sensible, coas voas emocións. Por último, a risco de tomar unha resolución equivocada, non por iso pouco meditada, mais drástica, debo facerme responsable do rexeitamento dun par de casos; tras avalialos con detemento, non detectei verdadeira vontade de compartir vivencias coa intención de medrar, senón que interpretei determinados comportamentos e actitudes como síntomas da procura dun simple entretemento. Espero que a miña decisión fose a correcta.

			Por outra banda debedes saber que o meu desexo é que vos sintades cómplices mentres construídes o voso proxecto; a diversión non supón o obxectivo, senón o camiño. Se ben as aparencias en ocasións resultan enganosas, creo que vós respondedes aos perfís cos que adoito formar os grupos.

			Aconséllovos que non saquedes conclusións precipitadas se das miñas palabras deducides que sodes algo así como cobaias obxecto de estudo. Creo que iso xa quedou claro na reunión previa e ninguén ten ningunha obriga de permanencia. Este debe ser un espazo de liberdade, de crecemento, e sobre todo de respecto ás diferenzas. Pode que soe a clixé, pero polo menos esa é a miña premisa como método de traballo.

			Comprendo que pode parecer un pouco frío dirixirme a vós detrás dunha pantalla, pero nesta segunda toma de contacto preferín ofrecervos a miña imaxe para non entorpecer a vosa necesidade de expresarvos, que non houbese limitación pola presenza física dun adulto, senón que vos amparásedes entre vós, libres para botar man da palabra ou manter o silencio seguindo o ditado da vosa gana de compartir.

			É complicado superar barreiras e verbalizar os conflitos, pero para iso estamos aquí, para resolver as dificultades. Recoñezo que o meu discurso soa un chisco acartonado, aínda que adoita ser o habitual en min cada vez que me poño diante dun novo Grupo; para ser sincera dígovos que tamén noto certo nerviosismo, mais asegúrovos que obedece ao tremendo respecto que sinto por cada un e cada unha de vós. Polo demais tratarei de intervir o menos posible, agás cando o considere imprescindible, pois o protagonismo debe quedar sempre do voso lado. Espero que aprendamos mutuamente.

			Máis nada. Adiante. Cando queirades, a palabra é vosa. Tomade o tempo que sexa preciso. Non hai présa por chegar a ningures.

		

	
		
			ANTÓN

			Pois comezo eu… Son Antón. Cara… Caraqueimada dende hai un tempo. Abondan as explicacións se non estades choscos, claro, mais algo direi…

			Rompo o xeo porque se calo é peor. Noto unha especie de zunido de moscardo dentro da orella que me desconcentra e quedo medio xordo, como se tivese un tapón de cera; ou pónseme unha bóla na gorxa que me corta a respiración, e se alguén me interrompe, pois afogo igual que o motor dunha moto que lle custa arrincar. Non sei se vos pasou algunha vez e recoñecedes a sensación…

			A verdade é que pensei que iso de falarlle a unha pantalla ía tirarme para atrás, pero agora que me atopo sen unha cadeira onde pousar o cu, deixando que o meu corpo se mova polo local falándolle a unha tipa que simplemente te observa, pois non está tan mal. Os demais tedes pinta de ir ao voso, como se non vos importase nada do que digo, ou si, quen sabe… Pode que cando decidades falar amosedes algún sinal de interese polo que sucede entre nós… En realidade non teño moi claro que exista un nós; de momento hai un eu… Falar en voz alta é como se me estivese contando a min mesmo as miñas teimas… Niso consiste, polo visto.

			Nunca fun amigo de seguir consellos, nin sequera os dos colegas, e xa non digo os dos adultos!, porque cren sabelo todo e

